Fondi global dhe bizneset e mëdha bashkojnë forcat kundër Sidës
Në një kohë kur qeveritë po reduktojnë buxhetet, ndihma e firmave private është bërë e vlefshme për të ruajtur programe jetike.
Ndërsa vendet dhuruese kufizojnë buxhetet për të pakësuar borxhet, organizata si Fondi Global për të luftuar Sidën, Tuberkulozin dhe Malarjen po ndjejnë pasojat. Ky fond deklaroi në nëntor të vitit të kaluar se nuk do të jepte grante të reja deri në vitin 2014. Kohët e fundit, në Uashington zyrtarë amerikanë dhe të fondit, si edhe përfaqësues biznesesh dhe të organizatave joqeveritare u mblodhën për të diskutuar të ardhmen e fondit. Korrespondenti i Zërit të Amerikës, Joe de Capua njofton: Fondi global për të luftuar Sidën, Tuberkulozin dhe Malarjen është një partneritet dhjetëvjeçar publik-privat. Ai pranon fonde nga qeveri, organizata bamirëse dhe korporata të mëdha dhe ka siguruar rreth 23 miliardë dollarë në grante për mbi 1 mijë programe në 150 vende. Kompania Coca Cola dhe Chevron ishin mes korporatave të mëdha që merrnin pjesë në takimin e javës së kaluar në Uashington. Chevron u nderua si Kampioni i Parë i Fondit Global mes korporatave, pasi kishte investuar 30 milionë dollarë për një periudhë tre vjeçare nga viti 2008 deri në 2011 dhe ka premtuar se do të japë edhe 25 milionë të tjera deri në fund të vitit 2013. Matt Lonner është menaxher i Programeve Globale të Partneritetit në kompaninë Chevron. Disa nga rastet e para të Sidës në Shtetet e Bashkuara u zbuluan në San Francisco para 30 vjetësh. Zoti Lonner thotë se për Chevronin, një popullatë e shëndetshme është në të mirë të biznesit. Chevron thotë se ka 60 mijë punonjës në të gjithë botën. Anulimi i ciklit të financimit të njohur si raundi i 11-të ka shkaktuar shqetësime mes rretheve mjekësore dhe pacientëve. Recesioni global goditi pikërisht në kohën kur terapitë antiretrovirale po shënonin përparim si metoda parandalimi. Po ashtu kishte pasur njoftime inkurajuese në fushën e studimeve për vaksinat. Zoti Lonner thotë se kontributet nga korporata si Coca-Cola dhe Chevron mund të shërbejnë si shembull në kohëra të vështira ekonomike. Kur filloi recesioni global, organizatat dhe agjencitë që merreshin me kurat dhe parandalimin e Sidës, tuberkulozit dhe malarjes u këshilluan që të ishin më efiçentë, dhe të realizonin më shumë me më pak burime. Ndërkohë Coca-Cola ka krijuar një partneritet me Fondacionin e Bill dhe Melinda Gates-it për të siguruar kurim antiretrovirale në vendet në zhvillim. Coca-Cola po bashkëpunon edhe me fushatën RED që grumbullon fonde për programe shëndetësore përmes shitjes së disa artikujve nga firma të njohura. Sipas përllogaritjeve, fushata ka mbledhur rreth 200 milionë dollarë për programe të fondit global në Afrikë.